જુવાનિયા કહો કે આઘેડ વયના માણસો , ઘરે આવીને રાતભર પોતાના સ્કૂલના કે કૉલેજના જૂના મિત્રો સાથે ઠઠ્ઠા-મશ્કરી કરીને, શાયરી મોકલીને ટાઈમપાસ કરતા હોય છે. આ ટાઈમપાસ સારો છે, પણ એટલો નહીં કે વ્યર્થની વાતો માટે શરીરને જરૂરી ઊંઘનો ભોગ આપીને કરાય. ઘણાંને નવી નવી ફિલ્મો જોવાનો શોખ હોય તો કોઈ અભિનેતા કે અભિનેત્રીના એટલા જબરા ચાહક હોય કે એક ફિલ્મ 10 વાર જોઈ લે તોયે તેમનો જીવ ના ભરાય. છેલ્લાં દસકાથી વિશ્વભરથી એનિમે(જાપાનીઝ કાર્ટૂન ) તરફ લોકો વધારે વળી રહ્યા છે. લોકો ટીવી છોડીને એનિમેની દુનિયા કહો કે વૅબસિરિઝ તરફ ઝૂકતા નજરે ચડે છે. ગેમ્સના ચાહકો રાત-રાતભર ઊજાગરાં કરીને નિરર્થક ગેમ રમીને, આંખોને કષ્ટ આપીને અને સમયનો બગાડ કરતા હોય છે.